Labsii manneen barnootaa torbee lamaaf cufuu MM Abiy Ahimad labsan hordofuun Ministeerri Saayinsii fi Barnootaa olaanoo barattoonni 'daree osoo hin seeniin' akka baratan murteesse.
Ministira Saayinsii fi Barnoota Olaanoo Dr Hiruut Waldamaariyaam Barnooti daree keessatti kennamu hafee, barattootaaf kitaabilee waabii, handaawutii fi meeshaalee doormii taa'aanii akka dubbisaan isaan gargaaru gaha ta'e dhiyeessuun adeemsi baruufi barsiisuu akka itti fufu murtaa'era jedhe Ministeerichi xalayaa yuunivarsiitiwwaniif barreesseen. Barsiisonni gama iimeeliifi maloota biroon adeemsa baruufi barsiisuu itti fufsiisuu akka qabanis hubachiiseera. Murteen kun sirnaan hojiirra oolaa jiraachuu ministeerichi ni hordofa jedhe. Akka ibsi ministeerichaa jedhutti murteen kun kan darbeef barattoonni gara maatii isaanii akka deebi'an yoo murtaa'e, wayita deebi'an carraan vaayirasichaan qabamuu guddaa ta'uu isaatiini jedhe. Kanatti dabalataan hordoffiin fayyaa jabaa ta'e barattootaaf akka taasifamu, barattoonni harka isaanii irra deddeebi'anii dhiqachuu akka danda'an saamunaafi sanitaayizariin akka dhiyaatuuf murteessee jira. Mana nyaataa fi mana kitaabaa keessatti barattoonni walirraa siqanii akka taa'anis murtaa'eera. Walgahiifi woorkishooppiiwwan adda addaa akka hin jiraannes murteessuu hima. Kanneen duraan qabaman namni walirraa siqee akka gaggeessu gaafateera. Barumsi waa'ee vaayirasichaa hubannoo uumu yuunivarsiitiiwwan hunda keessatti akka kennamuufi koreem dhimma kana hordofus akka ijaaramu murtaa'uu ministeerichi beeksiseera.